Vilius Bražėnas

Vilius Bražėnas (1913 m. balandžio 6 d. Rygoje – 2010 m. spalio 3 d. Vilniuje) – Lietuvos visuomenės veikėjas, publicistas, feljetonistas, paskaitininkas, dainininkas tenoras.

Biografija 
1922 m. su tėvais persikėlė gyventi į Lietuvą. Studijavo elektrotechniką Vytauto Didžiojo universitete, 1937 m. baigė Karo mokyklą.

1926 m. tapo skautu Kelmės progimnazijoje.

Dirbo Energijos, Verslų ūkio valdybose. 1939 m., prasidėjus karui, mobilizuotas į Lietuvos kariuomenės ryšių batalioną Kėdainiuose. Vokiečių okupacijos metais talkino pogrindžio organizacijos „Lietuvos laisvės kovotojų” veiklai. 1944 m. būrio vadas Sedos kautynėse prieš sovietus. Vėliau pasitraukė į Vakarus.

Vokietijoje kartu su kitais atkūrė korporaciją „Vytis”. 1949 m. persikėlė gyventi į JAV. Studijavo Bridžporto inžinerijos institute. Iki 1976 m. dirbo elektronikos bendrovėse.

2000 m. vasario 27 d. JAV mirė žmona Eda.

2002 m. grįžo į Lietuvą.

2010 m. spalio 7 d. Vilius Bražėnas palaidotas Vilniaus m. Sudervės kapinėse (paties kapo apytikslės koordinatės -  ) . Kartu palaidota žmona Eda, kurios palaikai buvo pargabenti iš JAV.

Kūrybinė veikla 
Nuo 1932 m. bendradarbiavo spaudoje („Kuntaplyje“, „XX amžiuje“, „Lietuvos aide“, „Skautų Aide“ ir kt.). Feljetonus pasirašinėjo Bražviliaus slapyvardžiu. Jo feljetonai buvo skaitomi per radiją, Jaunimo teatre, literatūros vakaruose. 1985–1987 m. JAV savaitraščio „Lee Constitution” redaktorius.

Parašė ne vieną skautišką dainą. Jo žodžiais sukurta daina „Atgimė tėvynė“ 1938 m. tapo II skautų stovyklos himnu. Vokietijoje dainavo Tremtinių operoje, kvarteto „Aitvarai“ solistas tenoras.

Visuomeninė veikla 
1951–1971 m. JAV lietuvių bendruomenės Konektikuto apylinkės valdybos narys, pirmininkas, apygardos politikos komiteto valdybos narys, apygardos pirmininkas. Kelias kadencijas Amerikos lietuvių bendruomenės tarybos narys.

Nuo 1977 m. per John Birch Society padalinį American Opinion Speakers Bureau apie 1000 kartų kalbėjo amerikietiškoms ir lietuviškoms auditorijoms, keletą kartų apvažiuodamas visas JAV valstijas, išskyrus Havajus. Paskaitų temos: „Detente With Monsters”, „Stop Financing Communism”, „Stop Building Communist Missiles”, „How To Abolish Communism”, „Signeposts To Tyranny”.

Aktyviai dalyvavo steigiant politines amerikiečių patriotų grupes, per kurias buvo garsinama ir Lietuvos laisvės byla („Lithuanian American anticommunist group”, „Lithuanian Freedom Forum”, „Waterbury Americanism Forum“, „Stamford Forum for American Affairs“), taip pat buvo „America’s Future”, „John Birch Society”, „Eagle Forum”, „Larry McDonald Crusade – Stop Finansing Communism” narys.

1988–1991 m. VLIK valdybos vicepirmininkas informacijos reikalams. Rezoliucijų komiteto Baltijos valstybėms vaduoti pirmininko specialusis asistentas. Lietuviškoje ir amerikietiškoje spaudoje rašė informacines apžvalgas apie tarptautinę užkulisinę politiką. Dalyvavo daugelyje radijo ir televizijos laidų.

Įvertinimas 
 1937 m. Vytauto Didžiojo ordino III laipsnio medalis
 1938 m. skautų „Lelijos“ ordinas
 2003 m. Vyčio Kryžiaus ordino Riterio kryžius.
 2004 m. Lietuvos atsargos karininkų sąjungos medalis „Už nuopelnus Lietuvai”

Bibliografija 
 „Normuotos šypsenos“ (feljetonų rinkinys) 1948 m.;
 „Kalorijos ir doleriai“ (feljetonų rinkinys) 1952 m.;
 „Sąmokslas prieš žmoniją” (publicistika) 1975 m. (antras leidimas – 1978 m., perleista Lietuvoje 1997 m.);
 „Nauja pasaulio santvarka? Lietuva ir pasaulis iš JAV dešinės žiūrint” (publicistika) 2000 m.;
 „Po dvylika vėliavų. Tarp tironijos ir laisvės” (autobiografinė knyga) 2005 m.

Šaltiniai

Nuorodos 
 V. Bražėno jubiliejus
 V. Bražėnui 100 metų. Lietuvos mokslų akademijos Vrublevskių biblioteka  

Lietuvos dainininkai
Lietuvos karininkai
Lietuvos rašytojai
Lietuvos feljetonistai
JAV lietuvių bendruomenės veikėjai